Today-anker til Ylvis: - Vet ikke om vi skal gi dere high five eller arrestere dere
Fredag ettermiddag norsk tid - mens det fortsatt var tidlig morgen i New York - inntok «The Fox»-duoen NBCs morgensending «The Today Show with Carson Daly». Ylvis fikk mye plass i showet, og de var både gjester i to av showets studio og opptrådte utenfor Rockefeller Plaza - på gateplan.I studio var det god stemning, og gutta satt avslappet i sine vanlige klær, mens talkshowvertene Hoda Kotb og Kathie Lee Gifford hadde reveører. Da gutta opptrådte, hadde de skiftet til sine velkjente revekostymer. Både klipp og bilder dukket raskt opp på Twitter og Instagram.Ylvis kom også inn til de populære Today show-ankerne Tamron Hall, Matt Lauer, værmannen Al Roker, Savannah Guthrie og Natalie Morales - der de ble møtt med følgende: - Vi vet ikke om vi skal gi dere high five eller arrestere dere, sa Matt Lauer som er en av de mest kjente TV-personlighetene i USA. Ylvis tullet med talkshowankerne om den egentlige grunnen til at de hadde laget «The Fox». De sa nemlig at det var for å sikre seg et intervju og en opptreden på Today show. - Dette var vår plan. Dette er hovedmålet vårt. Vi satt hjemme i Norge og tenkte på hvordan vi skulle klare å komme oss på Today show. Så derfor lagde vi en sang om en rev, sier Vegard i intervjuet med Today show.På spørsmål om hva slags oppfølgerplaner de har, kom det kontant fra brødrene: - Ulv. - Eller kanskje giraff.Når Bård og Vegard Ylvisåker i helgen vender kursen hjem til Norge, legger de bak seg litt av en uke: Natt til onsdag tippet de 100 millioner treff på YouTube, onsdag kveld gikk de inn på en sensasjonell 6. plass på Billboard-listen med «The Fox» - og natt til i torsdag sang og danset de med talkshowverten Jimmy Fallon og Ahmir «Questlove» Thompson fra The Roots i revekostyme. Onsdag ble de også intervjuet av New York Times som skal ha en større sak om de norske guttene. I løpet av New York-turen skal de i tillegg treffe Stargate for første gang siden de sammen lagde gull av Ylvis-ideen om «What does the Fox say?». Men til VG sier Ylvis at de ikke skal prate med produsentene om en oppfølger. - Nei, det har vi ikke. Vi kommer til å lage flere sanger for talkshowet vårt. Det er det vi liker å holde på med, sier Vegard. - Vi kommer jo aldri mer til å ha 100 millioner hits på noe vi gjør. Det er ikke trist. Det er helt greit. Vi kommer ikke til å jakte på det heller, sier Bård.Det er andre gang på kort tid at Ylvis besøker USA. For et par uker siden takket gutta ja til en invitasjon fra talkshow-dronningen Ellen DeGeneres i Los Angeles. Under samme USA-visitt tok de turen innom Las Vegas og den stjernespekkede iHeartRadio-festivalen - foran 20.000 publikummere.
Her tuller Ylvis-brødrene Bård og Vegard med de to talkshowvertene fra Today show på NBC i dag.